作者:張炎
標題:霜葉飛
內容:故園空杳。霜風勁、南塘吹斷瑤草。已無清氣礙雲山，奈此時懷抱。尚記得、修門賦曉。杜陵花竹歸來早。傍雅亭幽榭，慣款語英遊，好懷無限歡笑。不見換羽移商，杏梁塵遠，可憐都付殘照。坐中泣下最誰多，歎賞音人少。悵一夜、梅花頓老。今年因甚無詩到。待喚起清魂□，說與淒涼，定應愁了。